Unión del Pueblo Navarro (UPN) talde parlamentarioari atxikitako foru parlamentari Leticia San Martín Rodríguez andreak galdera egin du, idatziz erantzun dakion, Iktusa artatzeko Planari buruz (11-24/PES-00311). Hona Nafarroako Gobernuko Osasun Departamentuko kontseilariak horri buruz ematen duen informazioa:

**Zertan da Nafarroan iktusaren arretari ekiteko plan estrategikoaren taxuketa edo ezarpena (baldin eta jada taxututa badago)?**

Osasun Ministerioak iktusaren ondorioak prebenitzen eta samurtzen saiatzeko zenbait ekimen abiarazi ditu. 2009an argitaratu zen Osasun Sistema Nazionalaren Iktusari buruzko Estrategia, zeinaren bitartez herrialdearen egoera epidemiologikoaren analisi bat egin baitzen eta hobekuntza-helburuak garatu baitziren gaixotasunaren inpaktua murrizteko beharrezkoak diren prebentzio- eta tratamendu-ildo nagusietarako, arreta-kate osoa barne harturik.

Osasun Sistema Nazionalaren Iktus Estrategia 2024ko apirilaren 5ean eguneratu eta onetsi du Osasun Sistema Nazionalaren Lurraldearteko Kontseiluak.

Aipatu dokumentuan sei ildo estrategiko jasotzen dira, eta horietan datoz bildurik helburu orokorrak nahiz zehatzak, zein bere gomendio teknikoekin:

* 1. ildo estrategikoa: Osasun-sustapena eta oinarrizko prebentzioa
* 2. ildo estrategikoa: Bigarren urratseko prebentzioa
* 3. ildo estrategikoa: Fase hiperakutua. Artatze-antolaketa, diagnostikoa eta tratamendua
* 4. ildo estrategikoa: Iktusaren Unitatea
* 5. ildo estrategikoa: Neuroerrehabilitazioa eta iktus osteko bizitza
* 6. ildo estrategikoa: Ikerketa eta prestakuntza

Iktusari buruzko Estrategiaren eguneratzea transbertsala da izaeraz, eta hainbat dira interesdunak haren helburuan, zeina baita iktuserako arreta eta ekinaldia hobetzea eta osasuna nahiz gaixotasun zerebrobaskularraren prebentzioa sustatzea. Horrenbestez, dokumentuak populazio osoa hartzen du asmotan.

2021eko ekainean, Nafarroan "Iktus kodea" zeritzon dokumentua prestatu zen: iktusdun pazienteentzako ekinaldiari buruzko informazioa, profesionalei zuzendua.

2023ko urrian, eta ikusirik neurologiako profesionalek Nafarroan iktuserako estrategia bat egon beharrari buruz adierazitako eskaera eta premia, Osasun Departamentuaren ordezkari bat bidali zen Madrilen egin zen bilerara, Ministerioa Osasun Zerbitzu Nazionalaren iktus-estrategian egiten ari den eguneratzeari buruzkora, aurrerapausoak ematearren hura Nafarroan dugun errealitatera egokitzerantz.

Osasun Sistema Nazionalaren iktus-estrategia eguneratu eta OSNaren Lurraldearteko Kontseiluak onetsi ondoren, erabaki zen bultzada ematea Nafarroako iktus-estrategiari.

Departamentuak koordinatzaile/bultzatzaile dihardu estrategia honen taxuketa eta politikarako (gainerako estrategiekin bezalaxe). Eduki teknikoaz zerbitzu klinikoak eta bestelako batzuk arduratzen dira; batez ere, Osasun Laguntza Emateko Zuzendaritza (Osasun Laguntzaren Eraginkortasun eta Segurtasunerako Zerbitzua). Jardun-molde horretan, talde antolatzaile eta eragile bat sortu zen, non, Departamentuaz gain, ordezkaritza baitaukate Eriari Osasun Laguntza emateko Zuzendaritzak, Nafarroako Ospitaleguneko Kudeatzailetzak eta Osasun Laguntzaren Eraginkortasun eta Segurtasunerako Zerbitzuak.

Talde horrek lanean dihardu, zehazte aldera estrategiaren arduradun klinikoak eta ezarritako sei ildo estrategikoetako bakoitzerako lantaldeen partaideak. Horietan parte-hartze aktiboa izanen dute neurologiako eta oinarrizko osasun-laguntzako espezialistek, bai eta egokitzat jotzen diren beste profesional batzuek ere, ildo horien transbertsaltasuna dela-eta.

Gaur den egunean jada zehaztuak izaten ari dira helburuak, bai eta estrategia hori ebaluatzeko adierazleak ere.

Hori guztia jakinarazten dut, Nafarroako Parlamentuko Erregelamenduaren **215. artikulua** betez.

Iruñean, 2024ko uztailaren 12an

Osasuneko kontseilaria: Fernando Cunchillos Domínguez